VIDEO में लोग टॉर्च की रोशनी मारते दिखे, रेंजर बोले- फैलाई गई अफवाह
Rajasthan's Jhalana Leopard Conservation Reserve  सोशल मीडिया पर वायरल वीडियो बुधवार का झालाना लेपर्ड रिजर्व के ट्रैक नंबर 3 का बताया जा रहा है। जबकि असलियत में यह वीडियो झालाना के जंगलों के पिछले इलाके में बनी दरगाह के रास्ते का है।
जयपुर के झालाना लेपर्ड रिजर्व में लेपर्ड को परेशान करने का एक वीडियो सामने आया है। इसमें रात के वक्त फीमेल लेपर्ड अपने तीन शावकों के साथ नजर आ रही है। वन्यजीव प्रेमियों का कहना है कि इस वीडियो में टॉर्च से फीमेल लेपर्ड और उसके तीन शावकों को परेशान किया जा रहा है। जबकि रात में सफारी नहीं करवाई जाती है। फिर यह वीडियो कैसे बनाया गया। इस पूरे प्रकरण की निष्पक्ष जांच होनी चाहिए।
इस पूरे मामले में अब झालाना लेपर्ड रिजर्व के रेंजर जनेश्वर चौधरी ने कहा- यह वीडियो सोशल मीडिया पर गलत तरीके से पेश किया जा रहा है। यह झालाना के जंगल सफारी एरिया का नहीं है। जंगल में बनी दरगाह टोडी रामजनी के रास्ते का है। जहां पर आम लोगों की सातों दिन 24 घंटे आना-जाना है। कुछ लोग सोशल मीडिया पर अफवाह फैला रहे हैं कि ये सफारी एरिया का है। जो पूरी तरीके से तथ्यहीन और गलत है।
चौधरी ने बताया- दरगाह आम सड़क से 200 मीटर अंदर वन क्षेत्र में बनी हुई है। ऐसे में पूरे रास्ते के दोनों तरफ बड़ी-बड़ी दीवारें बनी हैं। इसके साथ ही दरगाह के चारों तरफ दीवार बनी है। जहां आम आदमी किसी भी वक्त जा सकता है। उस रास्ते का यह वीडियो किसने शूट किया यह तो मुझे भी पता नहीं है। लेकिन इसे गलत तरीके से प्रसारित किया जा रहा है। झालाना लेपर्ड रिजर्व में रात के वक्त किसी तरह की सफारी अलाउड नहीं है। न ही यह झालाना लेपर्ड रिजर्व का वीडियो है।
राजस्थान स्टेट वाइल्डलाइफ बोर्ड के सदस्य धीरेंद्र ने बताया- झालाना लेपर्ड रिजर्व में रात के वक्त सफारी नहीं करवाई जा रही है। यह वीडियो वन क्षेत्र के आसपास के इलाके का है। जहां का रास्ता झालाना के जंगलों से सटा हुआ है। ऐसे में कई बार लेपर्ड बीच सड़क पर भी आ जाते हैं। इस तरह के वीडियो को वायरल कर आम लोगों को भ्रमित करने की कोशिश की गई है। जो पूरी तरह गलत है।
बता दें कि जयपुर में पिछले कुछ समय से लेपर्ड की संख्या लगातार बढ़ रही है। झालाना, आमागढ़ और नाहरगढ़ सफारी में लगभग 70 लेपर्ड हैं। इनमें सबसे अधिक 40 से ज्यादा झालाना लेपर्ड सफारी में हैं। जिन्हें देखने के लिए हर साल बड़ी संख्या में सिर्फ राजस्थान ही नहीं बल्कि देश-दुनिया के टूरिस्ट जयपुर आते हैं।
पिछले कुछ समय में लेपर्ड की बढ़ती संख्या के साथ ही रिहायशी इलाकों में भी लेपर्ड के आने की घटनाएं बढ़ रही हैं। बीते एक साल में लेपर्ड 10 बार से ज्यादा शहरी क्षेत्रों में आ चुके हैं। जबकि कई बार आम राहगीरों को सड़क पर भी नजर आ चुके हैं। ऐसे में लेपर्ड की बढ़ती दस्तक रोमांच के साथ आम नागरिकों के लिए डर का कारण भी बन रही हैं।